泰國少年困山窿意外

泰國少年困山窿意外喺2018年6月23號發生，泰國清萊府一隊少年足球隊13人喺泰國第4大山窿「睡美人洞」（Tham Luang Nang Non）探險，因為落大雨、山窿水浸而失蹤。泰國政府派咗大班人去搜救，英國、美國、中國、澳洲等國亦有派救援隊幫手。
7月2號，足球隊失蹤9日後，英國潛水員喺山窿好深嘅地方搵到所有失蹤者，個個都冇事。但係撞啱雨季，好難將佢哋全部救出。
7月8號晚，政府展開第一波救援行動，4個少年甩難。用前後包夾嘅方法，兩個泰國海豹部隊隊員帶一個少年，潛水出洞。7月9號，第二波救援行動救多4個少年。7月10號，事發第18日，第三波救援行動救埋剩低5個，噉就全部救返晒。

被困人員
總共13人困喺山窿。其中12人係少年足球隊「野豬隊」（泰文：ทีมหมูป่าอะคาเดมี）隊員，年齡介乎11至16歲，仲有1人係25歲嘅教練查塔汪（Ekapol Chanthawong）。

傷亡
被困嘅13人最後全部成功救出。但意外造成1名救援人員死亡。
潛水員 Saman Kunan 係泰國海豹部隊退役隊員。7月5號佢送氧氣樽入山窿，返轉頭嗰時，半路冇晒氧氣而犧牲。佢嘅死促使泰國軍方重新研究救援方案，避免再有人出事。

救援
除咗泰國自己，美國軍方、英國、澳洲、老撾、緬甸、中國都有派人到現場協助救援。

失蹤階段
6月23號，12名足球隊員同教練喺泰緬邊界清萊府 Mae Sai 嘅體育場練波。練完波，去咗附近嘅森林公園玩。隊員為咗畀同伴生日驚喜，計劃去睡美人洞探險。因為計劃喺山窿逗留比較長時間，佢哋食飽飯之後先出發，帶住蛋糕同零食到睡美人洞探險。點不知當日撞正泰國雨季落大雨，班人因暴雨灌入山窿，走去高處避難，就噉困喺山窿。當晚，有球員嘅家長發覺細路冇準時返屋企，報警搵人。之後，森林公園巡邏人員喺山窿入口發現球隊留低嘅11部單車、1部摩托車以及運動背囊。當晚大約10點，家長向警方報13人集體失蹤。
6月24號凌晨1點左右，清萊醫院嘅救援隊展開搜救行動。深入山窿探索到4公里左右距離，發現12對涼鞋，估計足球隊全部人走咗入山窿深處，但因為洞內水位上漲而困住。泰國警方缺乏潛水搜救裝備，泰國政府喺24號晚派出海豹部隊支援，並由軍隊接手救援。
6月28號，美國太平洋司令部嘅美軍同救生小組抵達現場。除咗搵第啲山窿入口之外，地面亦增加搜救犬同志願小組協助。
6月29號，泰國首相巴育視察救援現場。現場有大約840名士兵、90名特種部隊成員、4架直升機、掘泥機以及第啲救災設備投入搜救行動。有3名搜救人員受輕傷，因為供應照明同抽水機電力嘅電線漏電。

搵返失蹤人員
7月2號，失蹤9日後，英國潛水員搵返晒成隊少年足球隊，全部倖存。搜救團隊成員包括：
Richard Stanton，56歲，英國人，隸屬「南部與中部威爾斯洞穴搜救小隊」。
John Volanthen，47歲，英國人，隸屬「南部與中部威爾斯洞穴搜救小隊」。
Robert Harper，70歲，英國人，50年潛水經驗。
當地人表示，少年足球隊隊員經常喺練波之後入山窿探險、抖涼，對山窿地形有一定瞭解。今次唔好彩撞到暴雨，雨勢又急又大，佢哋被迫走入更深嘅山窿。佢哋平時都會帶零食同食水入窿，山窿入邊亦有經岩石過濾嘅雨水可補充水分。

留守待救
7月5號，受困第13日。泰國《民族報》報導，救援行動方案分三階段：
第一階段：海軍潛水同搜救專家攜帶食物同救生包進入，陪伴受困足球隊，並對地點進行結構調查。
第二階段：醫師同其他專家進入，提供醫療同相關檢查、協助。
第三階段：提供更多食物，訓練少年潛水，同時不斷抽積水，盡量降低水位。
7月6號，受困第14日。部分受困者體力不佳。醫生發現教練同兩個男仔營養不良而虛脫，但又唔夠膽咁快救佢哋出來，因為佢哋太虛弱。另外，山窿入邊數以百計救援人員做嘢，令氧氣含量驟降，由平時嘅21%跌到15%。救援大隊一方面喺山窿上高嘅森林鑽窿，多啲透氣地方，另一方面鋪設氣管到山窿入邊注入氧氣。泰國海豹部隊退役隊員 Samam Kunan 犧牲。佢幫手將氧氣樽布置出洞嘅路度。Saman Kunan 同拍檔帶住氧氣樽前往足球隊受困地點，返轉頭嘅時候，氧氣唔夠，喺距離洞口1.5公里嘅地方昏迷。拍檔發覺佢暈咗喺水度。試過幫佢做心外壓急救，但唔成功，Saman Kunan 卒之不幸罹難。

救出山窿
7月8號，受困第16日，第一波救援行動展開，用咗11個鐘，救出4個細路。
救援策略：原本泰國政府認為應該俾壯健嘅𡃁仔走先，但澳洲醫生哈里斯入洞診斷班𡃁仔嘅健康狀況後，認為孱弱嘅𡃁仔唔拖得，建議俾最孱嘅走先，如果唔係，繼續留喺山窿恐怕會喪命。最後官員採納意見，先救孱仔。
救援方式：喺需要潛水嘅路段，兩個潛水員前後包夾，護送受困𡃁仔。行前嘅潛水員背住前進方向來行，噉就能夠望住𡃁仔，並負責揹𡃁仔用嘅氧氣樽。另一個潛水員殿後。另外，為咗𡃁仔情緒安定，事先畀鎮定劑佢哋食。
救援時機：泰國軍方決定喺呢日發動救援，因為依據天氣預報，之後會有三四日豪雨，山窿恐怕因為雨水又浸住，錯失最佳時機。而且，當日山窿水位有下降，令部分路段好行啲。
呢次行動總共有50名外國潛水員、40名泰國潛水員參與。
7月9號，受困第17日，第二波救援團隊，使咗9個鐘，再救出4個𡃁仔。
7月10號，受困第18日，第三波救援行動，淨係用咗7個鐘就救埋剩低4個𡃁仔同個教練。

甩難之後
頭兩日先救出嘅8個𡃁仔，冇人發燒。佢哋一出山窿即刻戴太陽眼鏡保護對眼，因為佢哋逗留喺黑鼆鼆嘅環境十幾日，對眼無法承受出面日頭嘅強光。幾個𡃁仔體溫偏低。有一個𡃁仔送醫嗰陣心跳頻率偏低。
所有人離洞後，立即送到醫院隔離7日。因為佢哋長期留喺山窿，洞中環境濕冷、昏暗、唔通風，期間亦冇乜點進食，因此必須觀察佢哋有冇感染洞穴相關嘅疾病，譬如有冇俾寄生喺蝙蝠排泄物嘅菌類感染，以及觀察皮膚擦傷同割傷嘅復原狀況。另外，有兩個𡃁仔肺部疑似出現感染症狀，醫院已同佢哋打咗抗生素。
家陣有部分人可以同親屬會面，但為咗確保佢哋唔會傳染疾病，佢哋只能夠隔住玻璃見人。或者，親屬必須著防護衣，距離必須相隔兩米。

水位升高同埋潛水能見度降低
泰國正值雨季，連日暴雨令山窿水位持續升高，每個鐘可以上升15公分，有啲地方積水深達5米。洞內泥水污濁，增加潛水員救援難度。即使泰國政府調來大型水泵同水管抽水，但水管經常俾泥石樹葉之類嘅雜物堵塞，抽水速度又唔夠落雨水浸快。
鄰近農民受抽水影響，抽出來嘅污水排落農田，導致過百位農夫嘅農田同作物謝雞，影響範圍遍及2.2平方公里嘅稻田。

洞穴地形複雜
睡美人洞全長十幾公里，係泰國第4長洞穴，全世界最難導航嘅洞穴之一。通道崎嶇狹窄，至今都未有人能夠行晒全程。面對複雜嘅洞穴地形，英國潛水專家指出，「呢個窿嘅構造唔係太複雜，但係好長，通道大細不一，落雨增加救援難度。」

潛水脫困難度高
雖然足球隊受困地點距離山窿入口僅4公里，但係落大雨造成水浸，並非每一橛都行到人，其中2.5公里需要潛水或游水，有啲地方水深十幾米。要行晒成條路，專業潛水員單程都要6個鐘（往返11至12個鐘），更何況唔識水性、啱啱開始學潛水嘅𡃁仔。加上足球隊喺窿入邊困咗幾日，體力不佳，或心理承受能力有限，所以長時間潛水係好大挑戰。如果初學者喺潛水過程一時驚慌或失誤，恐怕會釀成悲劇，連累救援人員。

冇第條路走
救援隊試過喺山窿上高掘地道，希望能夠製造一條直通受困地點嘅逃生路線，不過呢個計劃評估唔掂，因為掘窿速度太慢，起好新路線需要時間，仲要大型機械來鑽開岩石。挖之前又必須先調查確認方位，先能夠準確鑽窿。鑽窿過程亦會有崩塌風險。

佤族少年
紐約時報報導，其中一位足球隊員係14歲嘅佤族少年阿杜（Adul Sam-on），喺泰緬邊境出世。佢父母喺佢6歲嗰時將佢送到泰國，希望佢能受到較好嘅教育，脫離家族貧困唔識字嘅遭遇。阿杜同教練查塔汪一樣，係受困者當中3個無國籍少數族裔之一，冇法子攞到任何國家嘅公民身份。阿杜嘅父母8年前將佢送到泰國之後，央求美塞縣一對浸信會牧師夫婦照顧阿杜。阿杜同好多無國籍細路一樣，積極向學。佢識5種語言，泰文、緬甸文、中文、英文同佤族語，喺學校學業同運動成績俱佳，享有免學費同免午餐費嘅待遇。呢一次被困山窿，就係佢好有禮貌噉同最早搵到受困者嘅英國潛水員溝通，說明受困者最需要食物。

教練引起爭議
「野豬隊」受困消息傳開，興起追究相關人士嘅討論。足球隊員全部都係未成年人，而教練查塔汪（Ekapol Chanthawong）作為成年人，居然帶一大班未成年人喺雨季進入山窿探險，行為輕率，因此耗費龐大社會資源。泰國警方拒絕評論社會傳言，淨係表示會審視本案。
不過，有泰國媒體同網友指出，當時係足球隊員獨自先入山窿探險失蹤，教練喺家長請託底下入洞尋人，點知一齊被困。因此教練對於少年受困並冇責任，反而多得佢，班𡃁仔先至有命。被困期間，教練有安撫少年情緒，教導少年正確嘅求生知識（譬如打坐躺臥減少能量消耗、禁飲污糟水、採集洞內滲透清水），仲分自己嘢食畀學生，噉先成班捱到救援大隊來到。